Document ID: /fineweb-2-swissfilter-quality_10-filterrobots/filtered/05602.jsonl.gz/47

Švajcarska jeste neutralna država – neutralna ali naoružana. I ima vojsku koju čine uglavnom vojni obveznici, a u manjem broju i profesionalni vojnici. Pritom važi pravilo: muškarci moraju – žene mogu (ako žele).
No, kao i mnoge druge zemlje, i Švajcarska ima problema sa regrutima. Poslednjih 10 godina broj onih koji su spremni da odsluže vojsku je sve manji, a sve je veći broj onih koji se odlučuju za civilno služenje vojske – mada to traje mnogo duže nego vojni rok.
Vojska se sada trudi da svim mogućim sredstvima privuče mlade u svoje redove, a jedan od tih pokušaja je i aplikacija „ready#teamarmee". Ona bi na zabavan način trebalo da pripremi mlade, pre sve ga tinejdžere za osnovnu vojnu obuku. Švajcarski regruti su stari između 17 i 25 godina.
Hoćeš li u padobrance ili kuvare?
Slično kao i razne aplikacije za fitnes, i ova aplikacija predlaže trening na osnovu nekih ličnih podataka. Glavna stvar je u tome što budući regrut može da se prijavi i priprema za željenu funkciju i vojsci, kažu dizajneri: od padobranca, preko vodiča pasa, pa do kuvara… sve je zastupljeno.
Treninge su razvili sportski stručnjaci, a vojni psiholozi su se bavili mentalnim jačanjem.
Švajcarska vojska je aplikciju platila 600 000 franaka i ne želi samo da motiviše buduće vojne obveznike, već hoće i da smanji rizik od povreda - i time broj prekida služenja vojnog roka. Naime, svake godine oko 20 odsto vojnika prekine obuku – iz fizičkih razloga.
Premalo žena
Da li će nova aplikacija tu stvarno da pomogne, tek će se videti. U svakom slučaju, to nije jedini instrument koji bi trebalo da se obezbedi nastavak postojanja Švajcarske vojske.
Vlada je nedavno saopštila da želi da reformiše zakon o civilnom služenju vojske – u pravcu smanjenja kvota onih koji na taj način mogu da služe vojni rok. Osim toga Ministarstvo odbrane i vojska su na velikoj muci, ne znajući kako da privuku više žena – do sada ih u vojsci ima manje od 1 odsto.
Nešto će tu morati da se promeni, jer Švajcarska bez vojne obaveze ili čak potpuno bez vojske – to ne želi većina Švajcaraca. O tome su glasali na nekoliko referenduma.